એક તરફ એક ઉમેદવારની વિરુદ્ધ કેસ પડતર છે એથી તે વ્યક્તિ ભવિષ્યમાં દોષિત ઠરશે જ એવી આશંકાના કારણે તેને અયોગ્ય ગણવી અનુચિત છે, કારણ કે તેના પર લગાવેલા આરોપો ઉપજાવી કાઢેલા પણ હોઈ શકે છે. રાજકારણમાં અવારનવાર બનતું આવ્યું છે એમ કોઈ વ્યક્તિને ચૂંટણી લડતી અટકાવવા માટે સ્થાપિત હિતો દ્વારા કરવામાં આવતા ખોટા આક્ષેપોના કારણે તેને ચૂંટણી લડતી અટકાવી શકાય છે. આ બાબત ઘણી સરળ અને સહેલી છે. તેની વિરુદ્ધ કેસ દાખલ કરો, વાસ્તવિકતાને મારીમચડીને રજૂ કરો અને અંતે તેને દોષિત સાબિત કરી દો. અને આમ એક સારા ઉમેદવારને નકારી કાઢો. વાસ્તવિકતા એ પણ છે કે ભારતના રાજકારણમાં એવા નેતાઓની ટકાવારી ઘણી ઊંચી છે જેમની વિરુદ્ધ અપરાધિક કેસો ચાલતા હોય અને એમાંના મોટા ભાગના સાચા કેસ હોય, પરંતુ તેઓ તેમના મસલ-પાવરના કારણે દોષિત ઠરતા નથી.